ועדת הכספים, כנסת 25, פרוטוקול מספר 316, 2024-02-06 00:00

משה גפני: בוקר טוב, אני מתכבד לפתוח את ישיבת ועדת הכספים

משה גפני:  אנחנו דנים בנושא הארכת תקופות ודחיית מועדי הליכי מס ביחס לחיילי המילואים והגדלת הסיוע לחיילי המילואים

משה גפני:  בסוף הדיון הזה נביא לכאן העברה שמיועדת לעניין של חיילי המילואים

משה גפני:  לא נוח לכולנו שאנשים הולכים למילואים, שהמדינה שולחת אותם והם צריכים לשלם במועדי המס דברים כשהם עדיין נמצאים בעזה

משה גפני:  דיברנו על הארכת המועדים, הזכרנו שלגבי חיילי המילואים זה צריך להיות שונה לחלוטין

משה גפני:  עסק שמתמוטט מכיוון שאדם נמצא במילואים זה דבר שמדינה מתוקנת לא יכולה להרשות לעצמה, זה דבר שהוא משולל כל היגיון

משה גפני:  כשדנו על דחיית מועדים, אז אתם ברשות המסים העליתם בעיות נוספות, העליתם את זה שיכול להיות כאלה שהם מפונים, כאלה שהם חיילי מילואים ולא מעוניינים בדחיית המועדים

משה גפני:  צריך למצוא פתרון לעניין הזה

משה גפני:  אנחנו לא יכולים לעבור לסדר היום כשאין פתרון לחיילי המילואים לגבי המועד שהם צריכים להגיש דוחות ולגבי הסיוע שהמדינה נותנת להם

משה גפני:  אם יש מישהו מחברי הכנסת שרוצה להתייחס לעניין הזה, בבקשה

מיכל שיר סגמן: תודה, אדוני היושב ראש

מיכל שיר סגמן:  אני מאוד מזדהה עם נייר העמדה שנשות המילואימניקים הגישו לנו ועם בערך כל מלל אפשרי

מיכל שיר סגמן:  בעלי נמצא במילואים מעל ל-180 יום

מיכל שיר סגמן:  אומנם במקרה שלו יש שותפים שיודעים להחזיק את העסק, וגם אני כחברת כנסת יותר קל לי - -     

משה גפני: מה זה העסק, אם מותר לשאול?     

מיכל שיר סגמן: יש לו קרנות למימון נדל"ן

משה גפני: האם זה שהוא במילואים ולא נמצא זה דבר שמפריע לעסק?     

מיכל שיר סגמן: זה בעיקר מפריע לי, כי יש לי שני ילדים קטנים בבית, אתה יודע

מיכל שיר סגמן:  מבלי שאני עצמאית ומבלי שהעסק שלו נקלע לקשיים זה עדיין בלתי אפשרי, זה ממש לקום כל בוקר לקרב מחדש

מיכל שיר סגמן:  אם אני עכשיו מוסיפה את המקרים של הנשים המדהימות האלו, כשהסטטיסטיקה מראה שאחרי חופשת הלידה רוב הנשים פותחות עסק עצמאי, ואם אני שומעת את חברותיי העצמאיות שהבעלים שלהן במילואים, אז אני יודעת שאני במקומן הייתי קורסת

מיכל שיר סגמן:  אין אפשרות טכנית, אין מספיק ידיים, אין מספיק יכולת מחשבתית לנהל את כל האופרציה של משפחה, ילדים, עסק וכלכלה, זה פשוט יותר מידי, זה לדרוש יותר מידי מנשים

מיכל שיר סגמן:  אם יש את העסק של הבעל והוא לא נמצא, יש שם קריסה

מיכל שיר סגמן:  אם שניהם עצמאים, לא רק שהיא לא תצליח להתמודד, ואני לא מתחילה לדבר על ילדים ברגרסיה, אני לא מתחילה לדבר על איך הבית מתנהל, גם מבחינה כלכלית הם לא יעמדו בזה

מיכל שיר סגמן:  אם יש לה משכורת קבועה כשכירה אז עוד איכשהו מצליחים לגרד, אבל כשהיא עצמאית והוא עצמאי אין דרך הגיונית שהם מצליחים לשרוד את האירוע הזה, ואני לא מתחילה לדבר על החלקים הרגשיים והנפשיים

מיכל שיר סגמן:  אני מאמצת לחלוטין את נייר העמדה הזה,  קראתי אותו, ואני ממש מבקשת שהוועדה תראה אותן, תראה את הנשים האלו

משה גפני: הן כאן

מיכל שיר סגמן: הן פשוט גיבורות, ובעובדה שהן הצליחו להגיע לכאן בנוסף לכל הדברים הן עוד יותר גיבורות

משה סולומון: אני חושב שהדיון הזה הוא דיון מאוד משמעותי, הוא דיון גם ערכי וגם מהותי

משה סולומון:  אנחנו צריכים להתייחס למציאות מאוד מאתגרת

משה סולומון:  בסוף יש לנו כאן לוחמים בחזית שאנחנו זקוקים להם, הם שומרים עלינו, כשבעורף יש אתגרים לא פשוטים

משה סולומון:  מגיעים לכולנו כאן, גם ברמה הפרטית וגם ברמה של קבוצות שמתארגנות, עדויות על כמה העובדה שבן או בת הזוג נמצאים במילואים פוגע בעורף, על כמה זה פוגע ברציפות של המשפחה, של העסק

משה סולומון:        אנחנו צריכים לראות איך אנחנו מסייעים לעסקים שנפגעו בעקבות המלחמה

משה סולומון:  זה יכול להיות גם בהיבט של מיסים שאנחנו משיתים עליהם, לראות איך אנחנו יכולים להקל, אם אנחנו יכולים להוריד בסוגיה הזאת, וגם בהיבט של איך העסק מתרומם כשהבעלים או בני הזוג חוזרים

משה סולומון:  צריך לתת סיוע בכל מה שקשור לשיווק, לצמיחה, לייצר איזו שהיא חזרה לשגרה של העסקים

משה סולומון:  מעבר לעניינים הטכניים של שיווק והנכחה של העסק, צריך גם לייעץ לאותו עסק, ודיברנו על ייעוץ מעוף

משה סולומון:  אני עובד על חוק של מתן עדיפות למשרתי מילואים, לבני או בנות הזוג בכל מה שקשור למכרזים של הממשלה

משה סולומון:  זו העת להוכיח את העדיפות שאנחנו נותנים למי שמקריבים את חייהם למען המדינה, ואני מזמין את חברי הכנסת להצטרף לחוק הזה שתיכף ייצא

משה סולומון:       הדבר האחרון שדיברנו עליו לא מעט פעמים זה כל מה שקשור להארכת תקופת דחיית תשלום של משכנתאות

משה סולומון:  אני רואה את המסמכים שניתנו הבוקר וגם קודם לכן

משה סולומון:  יש לנו חובה ערכית לגרום לכך שהעסקים של משרתי המילואים יהיו במצב משגשג, לא חלילה במצב של קריסה, כדי להוקיר תודה וכדי לייצר איזו שהיא רציפות תפקודית למשפחות האלו

אורית פרקש הכהן: תודה רבה על הדיון

אורית פרקש הכהן:  אתמול או שלשום חבר הכנסת ביטן קיים דיון בוועדת הכלכלה בנושא המילואימניקים

אורית פרקש הכהן:  אני לא יודעת אם הוא יצר איתך קשר

משה גפני: הוא יצר איתי קשר על דברים אחרים

אורית פרקש הכהן: הוא הבין שהליבה של הנושא נמצאת בוועדת הכספים, אבל הוא הציע לעשות איזו עבודה משותפת

משה גפני: אני אדבר איתו

אורית פרקש הכהן: הוא ביקש ממני ומחבר הכנסת פורר לערוך טבלה של הפערים שיש בצרכים של הלוחמים, נשות המילואימניקים, העצמאים והעסקים הקטנים

אורית פרקש הכהן:  נעביר לך את הרשימה הזאת כדי לראות שהתכנית של הממשלה אכן מכניסה את הפערים

אורית פרקש הכהן:  דיבר איתי עכשיו נציג של המפיקים שצריך לחזור ולהחזיק את העסק ואין לו את הכסף

אורית פרקש הכהן:       אנחנו נמצאים כאן עם אנשי רשות המסים כי ביקשת לפני שבוע שהם יבואו עם תשובה מעודכנת אחרי שיחה שלך עם ראש רשות מסים לגבי הפערים האלה בהארכות התקנות, בהארכות ההטבות ובהארכות כל ההקלות ללוחמים ולמשרתים

אורית פרקש הכהן:  האם לא נכון להפסיק לעשות את כל ההקלות האלו רק קלנדריות, כל פעם חודש-חודש, חודשיים או שלושה ולתת סעיף נוסף שאומר שכל עוד מילואימניק נלחם, שכל עוד הוא בצו 8 כל הכללים יחולו עליו, פלוס שלושה חודשים --?     

משה גפני: היא תיכף תדבר על זה

משה סולומון: שכחתי להזכיר את הסוגיה של הארכת חופשות לידה ליולדות שבעליהן נמצאים בשירות מילואים, שגם זה עולה כל הזמן מחדש

ינון אזולאי: אנחנו יודעים שאין מענה גם לאנשים שאינם במילואים, לעצמאים, אז על אחת וכמה לאנשי המילואים שמקבלים אוטומטית דחייה ואחר כך קשה להם לערער

ינון אזולאי:  אם הם מערערים, לוקח להם יותר זמן

ינון אזולאי:  הגיע הזמן, ודיברנו על זה, לעשות את המסלול האדום לאנשי המילואים

ינון אזולאי:  לא יכול להיות שלאותם אנשי מילואים שנמצאים ולוחמים יהיה קשה להגיש את הבקשה מתוך המקום שהם נמצאים

ינון אזולאי:  זה נכון שפתחו ברמת גן את החמ"ל המשותף לכל הנושא הזה, אבל עדיין אין תוצאות

ינון אזולאי:  התוצאות הן ממש איטיות, טיפין-טיפין

ינון אזולאי:  אולי זה בגלל שלא הגדלתם את כוח האדם

ינון אזולאי:  בקורונה הגדילו את כוח האדם בצורה משמעותית, לקחו ממקומות אחרים בתוך המשרד

ינון אזולאי:  אני לא יודע מה קרה פה

ינון אזולאי:       יש את נשות המילואימניקים שהעסק שלהן נפגע בגלל שהבעלים שלהן נמצאים בצבא

ינון אזולאי:  אם יהיה פתרון לאנשי המילואים, וצריך להיות פתרון, אותו פתרון צריך לחול לגבי עסקים של נשות המילואימניקים

ינון אזולאי:  כמו שהעסק שלו נפגע, גם העסק שלה נפגע כי היא נשארת עם הילדים, היא נשארת עם הבית, הראש שלה לא במקום

ינון אזולאי:  כל אחד מחברי הכנסת שיושבים פה מקבל עוד ועוד פניות

ינון אזולאי:  הנושא של אנשי המילואים נמצא על סדר יום כל הוועדות פה

ינון אזולאי:  הגיע הזמן שנביא פתרון אחד, כשבראש וראשונה צריך שיהיה להם מסלול אדום

ינון אזולאי:  צריך גם לתת איזה שהוא מענה מיוחד לאותם עסקים חדשים כי אי אפשר להמשיך עם המצב הזה

משה גפני: ההבדל בין הוועדה שלנו לוועדות אחרות זה שאנחנו בסוף הדיון מעבירים כסף

שרון ניר: בגלל זה כולנו סמוכים על שולחנכם

ולדימיר בליאק: או שלא מעבירים כסף

חמד עמאר: בוא נשתמש ביכולת שלנו להעביר כסף

ינון אזולאי: אם יש לאדם עסק שהוא לא שילם עליו את החובות לרשות המסים, יש לרשות המסים אפשרות לעקל את החשבון שלו, חשבון משותף

ינון אזולאי:  כשצריך לעקל, מסתכלים על הבעל והאישה כמשק בית משותף, אבל כשצריך לפצות, לא מסתכלים עליהם כמשק בית משותף - למה?     

חמד עמאר: רשות המסים ואנשי האוצר יעשו מה שהממשלה אומרת להם, היא בעלת הבית

משה גפני: אנחנו מנהלים דיאלוג עם הממשלה

משה גפני:  אני מקווה שיצליח

חמד עמאר: אני רוצה להודות לך על קיום הדיון הזה

חמד עמאר:  אנחנו כמעט ארבעה חודשים במלחמה, אפילו יותר מארבעה חודשים במלחמה

חמד עמאר:  אנחנו דנים עכשיו על דחיית המועדים, על נשות המילואימניקים, על המילואימניקים

חמד עמאר:  אני חושב שכולנו צריכים להתגייס בנושא הזה, לתת להם את הכל

חמד עמאר:  בן אדם שמסכן את החיים שלו ונמצא עכשיו במלחמה לא צריך לדאוג לכלכלה שלו, לכלכלה של הילדים שלו, לעסק שלו

חמד עמאר:  אנחנו והממשלה צריכים לדאוג לו, זה התפקיד שלנו, גם בנושא של דחיית מועדים וגם בנושא של נשות המילואימניקים

חמד עמאר:  אישה שיש לה שני ילדים, שצריכה לטפל בשני ילדים, הבעל לצידה הוא זרוע עזר, שניהם ביחד עושים את זה

חמד עמאר:  כשאחד לא נמצא, רק האישה עושה את זה

חמד עמאר:  אם יש לה עסק, העסק שלה נפגע, היא לא יכולה לתת את ה-100% שלה לעסק, 50% מהזמן שלה היא צריכה לפנות לילדים

חמד עמאר:  אנחנו צריכים להסתכל על נשות המילואימניקים ועל המילואימניקים באותו אופן

חמד עמאר:       על הנושא של דחיית מועדים לא צריך להיות ויכוח

חמד עמאר:  המועדים צריכים לחול רק ברגע שהאדם מסיים את המילואים

חמד עמאר:  פנה אלי איש מילואים שפתח את העסק שלו ארבעה חודשים לפני שהוא נכנס למילואים

חמד עמאר:  הוא חזר לעסק שלו אחרי 90 יום וגילה שהעסק שלו קרס, שאין לו יותר עסק

חמד עמאר:  אף אחד לא מפצה אותו

חמד עמאר:  הבן אדם שם את כל הכסף שלו בעסק ועכשיו אין לו כלום

חמד עמאר:  אני רוצה לשמוע מרשות המסים מה עושים עם אנשים כאלה

חמד עמאר:  אני בטוח שזה לא אחד או שניים, אני בטוח שיש הרבה אנשי מילואים שיש להם את אותה בעיה

חמד עמאר:  אני רוצה לקבל תשובה על הנושא הזה

חנוך דב מילביצקי: אנחנו כל הזמן מדברים על עצמאים, אבל יש תופעה, לצערי, שאנשי מילואים שחוזרים מהמילואים מאבדים את העבודה שלהם, מפטרים אותם

חנוך דב מילביצקי:  גם את נשות המילואימניקים מפטרים כי הן לא יכולות להגיע לעבודה

ינון אזולאי: או שמוציאים אותן לחל"ת ולא מחזירים אותן

חנוך דב מילביצקי: על הדבר הזה צריך להיתפס

נאור שירי: מחר עולה הצעת חוק שלי - היא כמובן קיבלה דחייה בוועדת שרים - שמדברת על כך שנשות המילואימניקים יושוו למילואימניקים ואי אפשר יהיה לפטר אותן

משה גפני: הוא מדבר לא רק - -     

שרון ניר: הוא מדבר על מוגנות תעסוקתית

שרון ניר:  בשבוע הבא יש דיון מהיר שלי על זה בוועדת העבודה והרווחה

שרון ניר:  אתה מוזמן

נאור שירי: חייל מילואים מוגן

ינון אזולאי: אני מכיר חייל שכשהוא חזר מהמילואים העבירו אותו מהתפקיד שלו

ינון אזולאי:  לא השתלם לו בכלל לחזור

שרון ניר: אדוני היושב ראש, אני לא חברה בוועדת הכספים ובכל זאת היה לי מאוד חשוב להגיע לכאן

שרון ניר:  אני חברה בוועדת חוץ וביטחון

שרון ניר:  עולם המשרתים בצה"ל קרוב מאוד לליבי בגלל הרקע שלי ובגלל שאני חושבת שצריך להוקיר את האוכלוסיות האלו - השנה שבעתיים

שרון ניר:  היקף המשרתים במילואים במדינת ישראל הוא בין שניים לשלושה אחוז

שרון ניר:  מדובר על 300,000 אנשים שזומנו למילואים ב-7 באוקטובר, משרתים למעלה מ-120 יום, ועתידים בשנה הנוכחית לתת עוד חודש

שרון ניר:  אתה מסתכל על משפחה ששליש מהשנה שינתה את שגרת חייה

שרון ניר:  זו שעת מבחן לחברה, לכולנו, לא לאותה אוכלוסייה, לא למשקי הבית

שרון ניר:  זו שעת מבחן לחברה הישראלית שתדע או לא תדע לתעדף את האוכלוסייה הזאת

שרון ניר:  אם האוכלוסייה הזאת תעבור את התקופה הזאת בהצלחה, בצמיחה, בשגשוג של עסקים, בהצלחה בלימודים אקדמיים, זו תהיה הצלחה שלנו

שרון ניר:  כל שקל שאתה כיושב ראש ועדת כספים תשקיע בהרבה מאוד נתיבים וערוצים עבור אותה אוכלוסייה זה שקל שבסוף יבטא סדר עדיפות שהוא סדר עדיפות נכון לחברה הישראלית במציאות ביטחונית שכזאת

שרון ניר:       אני רוצה רגע לדבר על העסקים של העצמאים, שזה הכי מסובך, על האנשים שאין להם איזה שהוא חבל, איזה שהוא מקום עבודה שמחזיק אותם, הם לבד

שרון ניר:  צריך לבטל לגביהם את המס של ה-25%

שרון ניר:  צריך להסתכל, כמו שאמר פה חבר הכנסת חנוך מלביצקי, על מוגנות תעסוקתית

משה גפני: זה בוועדת העבודה והרווחה

שרון ניר: נכון, לכן ביקשתי לקיים דיון מהיר

שרון ניר:  יושבים לידי לוחמים שפספסו את הלימודים באוניברסיטאות

שרון ניר:  מבחן ההצלחה שלהם בסמסטר הוא לא שלהם, הוא של האוניברסיטאות, לכן כל שקל שנשקיע באוכלוסייה הזאת הוא שקל חשוב

שרון ניר:  גם הארכת החל"ת זה דבר חשוב

שרון ניר:  הממשלה עשתה חלק מהדברים, רק לא מספיק

שרון ניר:  בסוף יש 100,000 משקי בית שאחד מהם משרת במילואים, לפעמים שניהם

ולדימיר בליאק: אני מצטרף לכל מילה של שרון

ולדימיר בליאק:  גם העסקים של המילואימניקים וגם העסקים של נשות המילואימניקים חייבים להיכנס למסלול האדום

ולדימיר בליאק:  אני חושב שהייתה איזו שהיא הבנה מצד שר האוצר בנושא הזה

ולדימיר בליאק:       אני באמת לא רוצה להעיר יותר מידי ביקורת, אבל כולנו מרגישים שיש איזה שהוא פער בין ההצהרות על תשעה מיליארד שקלים, על שינוי סדרי העדיפויות, לבין המציאות

ולדימיר בליאק:  אני חושב שכל אחד מאיתנו מרגיש את זה כל יום מהפניות שהוא מקבל

ולדימיר בליאק:  או שהבעיה היא בירוקרטית, או שהבעיה היא שלקרן הסיוע במשרד הביטחון אין את ההתמחות לפצות בעלי עסקים

ולדימיר בליאק:  האחריות היא בסופו של דבר על הממשלה ועלינו

ולדימיר בליאק:  אנחנו חייבים למפות את הבעיות ולמצוא פתרונות, זה עניין ראשון במעלה

ולדימיר בליאק:  אנחנו חייבים לחבק את המילואימניקים, לעזור להם היום, לא מחר ולא בעוד חודשיים

ולדימיר בליאק:  אנחנו צריכים לעזור להם היום, כי היום הם צריכים את העזרה הזאת

משה גפני: נשות המילואימניקים, בקשה

שגית בכנר: אני רוצה להודות על הדיון הזה

שגית בכנר:  אני עוצרת את הדמעות כי אני רואה שאתם מבינים אותנו ושסוף סוף אנחנו מפסיקות להיות שקופות

שגית בכנר:  תודה על כל מילה ומילה שנאמרה פה

שגית בכנר:  משרתי המילואים ובנות זוגם מהווים תא משפחתי אחד שמתנהל כיחידה כלכלית אחת

שגית בכנר:  פגיעה בפרנסה של בת הזוג היא פגיעה ישירה בפרנסת משרת המילואים

שגית בכנר:  מן הראוי שאנשי המילואים ונשותיהם לא ייפגעו כלכלית בשעה שהם נושאים בנטל ההגנה על המדינה

שגית בכנר:  יש כיום כ-17,200 בנות ובני זוג עצמאים ועצמאיות שאני הקול שלהם

שגית בכנר:  יש לנו קבוצת ווטסאפ של נשים עצמאיות שהסיפור שלי הוא הסיפור של כולן

שגית בכנר:  לפני תשעה חודשים ילדתי את רון ובעלי לקח במקומי את חופשת הלידה כדי שהעסק שלי יוכל להמשיך ולצמוח

שגית בכנר:  כמוני יש עוד נשים שבן הזוג לקח את חופשת הלידה במקומן

שגית בכנר:  ב-7 לאוקטובר, בלי להתכונן לזה, בלי שום דבר, העסק נעצר, בוטלו סדנהות, בוטלה עבודה, לא גייסתי לקוחות חדשים

שגית בכנר:  יש את הכסף על אובדן הכנסה, על זה אני כן מודה, אבל עסק הוא לא רק אובדן הכנסה, יש פה יריעה רחבה יותר

משה גפני: מתי התחלתם לקבל את הסיוע?         

שגית בכנר: אני ספציפית קיבלתי אתמול את האישור שלי

משה גפני: אתן בטח יודעות

שגית בכנר: מידי יום נפתח השירות של להגיש לכל אזרח ולכל עסק, אבל אני לא כמו כל עסק

שגית בכנר:  כשעסקים חזרו לשגרה אחרי ארבעה-חמישה שבועות, אני לא חזרתי לשגרה

משה גפני: מירי, אתם יודעים מתי זה התחיל?     

מירי סביון: לגבי איזה חלק?     

משה גפני: לגבי נשות המילואימניקים

מירי סביון: בפיצויים לעסקים אין הבחנה בין אנשי מילואים ונשותיהם לבין האוכלוסייה הרחבה, יש את המתווה שהם זכאים לו

מירי סביון:  העבודה הנוספת שלהם היא מול קרן הסיוע

ולדימיר בליאק: אתם בקשר עם קרן הסיוע? מה יחסי הגומלין ביניכם לבין קרן הסיוע?     

מירי סביון: יש ממשקי עבודה ומעבירים את הנתונים

מירי סביון:  אני פחות יודעת איך קרן הסיוע עובדת

ולדימיר בליאק: זאת אולי הבעיה

מירי סביון: יש ממשקי עבודה

מירי סביון:  כשיש להם פניות מאנשי מילואים שלא טופלו, או לא טופלו מספיק טוב אצלנו, אז אנחנו בודקים

מירי סביון:  אנחנו נותנים עדיפות לאוכלוסיית משרתי המילואים

מירי סביון:  לפחות ממה שאני יודעת, קרן הסיוע נותנת מעבר

שגית בכנר: גם אנחנו לא יודעות איך, כמה ולמה הם נותנים

ולדימיר בליאק: אני העליתי את הנושא לפני שבועיים או שלושה

שגית בכנר: המתווה של משרד האוצר ומשרד הביטחון הוא מתווה טוב, הבעיה שאת נשות המילואימניקים העצמאיות לא כללו במתווה

שגית בכנר:  עשינו סקר אצלנו בפורום כדי לקבל נתונים

שגית בכנר:  74% דיווחו כי הסיבה העיקרית לפגיעה בעסק היא חוסר היכולת לעבוד באותה כמות שעות עקב טיפול בילדים או במשק הבית

שגית בכנר:  45% הקימו את העסק שלהן בשנה עד חמש השנים האחרונות, מה שאומר שהם עסקים בצמיחה

שגית בכנר:  85% עובדות לבד בעסק שלהן

שגית בכנר:  36% העידו כי חלה ירידה בהכנסות של העסק של מעל 51%, כאשר 34% דיווחו על ירידה של בין 21% ל-51%

שגית בכנר:  33% דיווחו כי הן שוקלות לסגור את העסק לצמיתות עקב המילואים של בני הזוג

שגית בכנר:  אי אפשר שהעסקים שלנו ייסגרו רק כי בן הזוג יצא להגן על כולנו

שגית בכנר:  הוא לא יצא למילואים בשבילי, הוא יצא בשביל כולנו

שגית בכנר:  עבדנו מספיק קשה בחמש השנים האלה כדי שיכירו אותי, כדי שיקראו לי לסדנהות

שגית בכנר:  מה-7 לאוקטובר בוטלו לי סדנהות, לא קיבלתי סדנהות חדשות, אין לי טווח קדימה

שגית בכנר:  הידיעה שמחר הוא ייקרא עוד פעם למילואים לא מאפשרת לי לתכנן את השנה הזאת קדימה, וקיבלנו עדכונים ודיווחים שיכול להיות שזה יהיה גם חמש שנים

שגית בכנר:  איך אני יכולה לסגור עוד לקוח, עוד עסקה ועוד סדנה כשאני לא יודעת אם מחר הוא ייקרא עוד פעם למילואים? יש לי שלושה ילדים שאני צריכה להיות איתם, צריכה לדאוג להם, כך שהזמינות והפניות היא לא רק לעסק

שגית בכנר:       דיברנו עם שר האוצר על איך אפשר לבוא ולראות אותנו כחלק מהמתווה

שגית בכנר:  ביקשנו את המסלול האדום, ביקשנו שישוו אותנו למילואימניקים כי אנחנו משפחה אחת, תא אחד

שגית בכנר:  יש את מה שניתן בקורונה, את מענק השיווק כדי לעודד אותנו להמשיך את העשייה, כדי לשקם את העסק, כדי שהלקוחות יראו אותנו

שגית בכנר:  העלינו את העניין של מענק ייחודי שיהיה שקול להטבה שניתנת לשכירות בימי חופש, בימי מחלה ובשעת עבודה בהיעדרות

שגית בכנר:  אמרתי שאפשר לתת את זה דרך השכר של בן הזוג, אם הוא שכיר

שגית בכנר:  תנו לו את שעת העבודה הנוספת, אבל תנו לי לקחת את ימי החופשה ואת ימי המחלה שלו בימים שאני לא יכולה לקחת אותם

שגית בכנר:       את ביטול המס של 25% אני יכולה להגיש דרך רשות המסים בסוף שנה ולהזדכות במידה ואני זכאית

שגית בכנר:  לי יש פטור מלא

שגית בכנר:  על מה שאני מקבלת מקרן הסיוע אין זכאות, אני לא יכולה להגיש

שגית בכנר:  אחת הבנות בפורום קיבלה השבוע 4,000 שקל

שגית בכנר:  מתוך 4,000 שקל שהיא זכאית להם נלקחו ממנה 1,000 שקל למס

שגית בכנר:  איך יכול להיות שאנחנו גם נושאות במס?1,000 שקל נלקחו מאימא לשמונה ילדים ותינוק בדרך

שגית בכנר:  לקחו לה 1,000 שקל ממה שהיא קיבלה כמענק שמגיע לה

שגית בכנר:  דיברנו על הוספה של בנות זוג עצמאיות לייעוץ מעוף, על מתן עדיפות לבנות זוג עצמאיות במכרזי ממשלה, על האפשרות של דחיית תשלום המשכנתא לעסקים

שגית בכנר:       ברור לנו שלא כל 17,000 הנשים נפגעו

שגית בכנר:  תנו למי שמגיע

שגית בכנר:  אם לא מגיע לי, אני לא רוצה לקבל

שגית בכנר:  אני בפחד שמחר בני הזוג שלנו לא ירצו לבוא למלחמה הבאה בגלל שהם רואים שהעסקים של הנשים שלהם נסגרו

שגית בכנר:  הם לא יכולים להגן עלינו כשבבית אין מי שמגן, כשבבית אנחנו נפגעות

שגית בכנר:  אני באמת מודה לך על הדיון הזה

משה גפני: אני מסכים עם כל מה שאמרת

משה גפני:  עידן סיבוני, פורום הלוחמים

עידן סיבוני: אני משרת במילואים מ-7 באוקטובר

עידן סיבוני:  אני סרן בחטיבת אלכסנדרוני שמשרת כרגע בצפון

עידן סיבוני:  אני פה בשביל לדבר על הסטודנטים

עידן סיבוני:  בפורום שלנו אנחנו מקבלים אין ספור פניות מסטודנטים שאומרים שהם לא יודעים איך הם מסיימים את השנה הזאת

עידן סיבוני:  אנחנו כל היום נמצאים בוועדות החינוך ורואים שיש אטימות מאוד מאוד משמעותית, שלא רוצים ליצור איזה שהוא מתווה אחיד בין כל הלוחמים

עידן סיבוני:  סטודנט, על פי התאחדות הסטודנטים והסקר שהיא עשתה ב-2023, מכניס 5,400 שקלים בממוצע בחודש, מוציא 6,015 שקלים בממוצע בחודש

עידן סיבוני:  אותם סטודנטים משרתי מילואים ששירתו לאורך כל הסמסטר עומדים לחזור בסמסטר ב' וצריכים להשלים שני סמסטרים במחיר של סמסטר אחד, בזמן של סמסטר אחד

עידן סיבוני:  מה שבפועל יקרה זה שהם יצטרכו לבחור בין לוותר על שנת הלימודים לבין לעבוד במהלך הסמסטר השני ובעצם לא להצליח בלימודים

חנוך דב מילביצקי: בן אדם שחוזר מלחימה ממושכת, עד שהוא מתאפס על המציאות לוקח כמה שבועות במקרה הטוב

חנוך דב מילביצקי:  זו הזיה מוחלטת

משה גפני: זה לא בדיוק הנושא שלנו, זה ועדת חינוך

משה גפני:  במה נפגע סטודנט שהולך למילואים לפרק זמן די ארוך? מה הפגיעה הכספית שלו?      

יהורז בן יהודה: כשאנחנו מסיימים את הלחימה אנחנו צריכים ישר להגיע לאוניברסיטה ולהשלים את החומר

יהורז בן יהודה:  אנחנו צריכים להתרכז בלימודים כדי לצלוח את הסמסטר הזה, מי שיכול בכלל ללמוד

יהורז בן יהודה:  הקבוצה הזאת של החבר'ה שחוזרים ללימודים מתחלקת לשלוש

יהורז בן יהודה:  יש את החבר'ה שיש להם צו נפתח ונסגר שעושים משמרות כמו שאני עתיד לעשות בשלב ג', יש את משרתי המילואים שהצו שלהם סגור לחלוטין, ויש את בעלי הזימון להמשך השנה

יהורז בן יהודה:  כל שלוש הקבוצות האלו צריכות סיוע כלכלי בחודשים הקרובים כי הן לא מסוגלות לעבוד

יהורז בן יהודה:  את מי שיש לו צו נסגר ונפתח אף אחד לא יעסיק, הוא צריך להסתפק במה שהצבא ייתן לו על המשמרות שלו, שזו משכורת שלא תעבור את ה-2,000 שקלים בחודש כשההוצאות שלו מגיעות ל-6,000

יהורז בן יהודה:  את מי שיש לו צו בהמשך השנה אף אחד לא יעסיק

יהורז בן יהודה:  למי שיש צו סגור אנחנו רוצים לאפשר להתרכז בלימודים וללמוד בשקט, גם ככה יש לו עומס נפשי אדיר ועומס לימודי לא מועט

יהורז בן יהודה:  למצוא מקום עבודה חדש או לבזבז זמן על שעות עבודה זה לא משהו שהוא רלוונטי אחרי 140 יום בעזה כשאתה מאבד חברים ויורים עליך נ"ט

יהורז בן יהודה:  אנחנו מציעים לתת לחבר'ה האלה מלגות מחייה בשנה הקרובה כדי שיוכלו לעבור אותה בידיעה שהמדינה עוטפת אותם, נותנת להם רשת ביטחון כלכלית שתאפשר להם ללמוד

משה גפני: איפה זה עומד? אתם בטח דיברתם - -     

יהורז בן יהודה: אנחנו דיברנו עם חברי כנסת

משה גפני: דיברתם עם מישהו בממשלה? דיברתם עם מישהו באוצר, עם מישהו בחינוך?     

עידן סיבוני: אומרים לנו שאין כסף

חנוך דב מילביצקי: עם מי דיברתם בממשלה?      

יהורז בן יהודה: חברי כנסת מטעם הממשלה

חנוך דב מילביצקי: לשר יש אפשרות לבוא ולהקצות כסף

חנוך דב מילביצקי:  לנו פה אין אפשרות להקצות כסף

יהורז בן יהודה: משרד הביטחון עסוק במלחמה עכשיו, אין לו כל כך פנאי אלינו

משה גפני: הבנו, אין לכם תשובה חיובית על הבקשות האלו

יהורז בן יהודה: אני רוצה להעלות נקודה לגבי חבר'ה שהם בסטטוס שלי, סטודנטים שהיו מובטלים לפני המלחמה

יהורז בן יהודה:  אנחנו נכנסים לחודש חמישי בלחימה והצבא לא מפריש לנו זכויות פנסיוניות - מדובר באלפי שקלים

יהורז בן יהודה:  אני לא צובר זכויות כבר חמישה חודשים

יהורז בן יהודה:  כשאני אתחיל לעבוד, ולא משנה באיזו משרה, אני אצטרך להתחיל את הסשן הזה מחדש

יהורז בן יהודה:  קצין מילואים ראשי אמר שזו לא משכורת, שזה תגמול

יהורז בן יהודה:  חושבים שהצעירים מתנדבים ואין להם זכויות

יהורז בן יהודה:  עזבו את זה שכשרוצים לתגמל את החבר'ה הצעירים נותנים להם שכר של 31% מתחת לשכר הממוצע במשק, כשלפני זה זה היה מתחת לשכר מינימום

יהורז בן יהודה:  אנחנו לא יודעים אם לצחוק או לבכות מהתיאורים והתשובות שקיבלנו

יהורז בן יהודה:  אנחנו חושבים שיש פה הזנחה של הסקטור הצעיר, בלי קשר לסטודנטים

יהורז בן יהודה:  פה אנחנו מקבלים פעם ראשונה את הבמה להעלות את הבעיות הכלכליות האלו

משה גפני: אנחנו ננסה לעזור בזה

משה גפני:  רועי כהן, נשיא להב, בקשה

רועי כהן: אני מברך על הדיון הזה

רועי כהן:  אדוני היושב ראש, אם היינו מתעקשים על הבקשה שהעליתי על כך שחיילי המילואים יוכרו כחלק מ-0-7, - היום הם מביאים את זה בדיעבד במסגרת אותם תשעה מיליארד ₪ - היינו מוצאים את עצמנו עם פחות ביקורת ציבורית, הם היו מקבלים 100% פיצוי על ההפסדים שלהם ופיצויים על המשך הדרך

רועי כהן:  אני רוצה להסביר לך, אדוני, את השוני בין חייל מילואים עצמאי לבין חייל מילואים שכיר

רועי כהן:  לחייל מילואים שכיר מחכה מקום העבודה

משה גפני: זה לא פשוט, יש בעיות עם זה

רועי כהן: הוא חוזר למקום העבודה

רועי כהן:  האדם העצמאי חוזר למצב שיש לו לשלם את הארנונה, את השכירויות, את המלאים, את ההלוואות, וגם אין עבודה בהמשך לאותו מדביר, לאותה מעצבת פנים, לאותו מדקר סיני

רועי כהן:  אף אחד לא מחכה עם כאב הצוואר, עם התכנון של הדירה ועם העכבר שיש לו בבית

רועי כהן:  אף אחד לא נותן מענה לדברים האלה

רועי כהן:  כנ"ל לגבי נשות המילואימניקים העצמאיות והשכירות

רועי כהן:  נשות המילואימניקים השכירות לא זכאיות לשעה פחות בעבודה, ליום מחלה, לאותו הסכם שהייתה לי את הזכות לחתום עליו יחד עם ההסתדרות והממשלה

משה גפני: על מה חתמת?     

רועי כהן: חתמנו על הסכם קיבוצי, על מתן 8 ימי מחלה לנשות המילואימניקים השכירות

רועי כהן:  כששאלתי מה קורה עם נשות החיילים העצמאיות, אף אחד לא ידע לתת מענה

רועי כהן:  אמרו לי: "רועי, אתה צודק, אבל אנחנו לא יודעים לענות לך"

רועי כהן:  אמרתי להם: "אם אנחנו הולכים לתת באמת למי שמגיע, לנשות המילואימניקים השכירות, אז למה אנחנו מפלים את נשות המילואימניקים העצמאיות?"

רועי כהן:  פה המקום לבוא ולהציף את הדברים האלה

רועי כהן:       אדוני היושב ראש, רשות המסים יודעת לתת הטבות, יודעת לתת נקודת זכות, יודעת לתת את זה בשכר של הבעל, יודעת לצבוע את אותן נשות מילואימניקים ולתת להן עזרה, מענק, מס הכנסה שלילי, רק צריך לרצות

רועי כהן:  אני מתחבר כל כך למה שדיברה עליו שגית

רועי כהן:  בעלה בעוד חודש יצא לקו באיו"ש והיא לא תדע להמשיך את העסק שלה

רועי כהן:  אם לא ניתן מענים עכשיו, שוב פעם ייקח זמן, יהיה רעש ציבורי ונחזור ונגיד שצריך לתת להם

רועי כהן:  אם אפשר לתת, צריך לתת את זה עכשיו

משה גפני: תודה רבה

משה גפני:  שיר אבינועם, בקשה

שיר אבינועם: קמל"ר עוסק באופן אישי וישיר מול המל"ג, מול ור"ה, מול ור"ם, מול שר החינוך, והיו כמה וכמה פגישות

שיר אבינועם:  תפקידנו לקדם את המענים

משה גפני: את מייצגת גם את קרן הסיוע?     

שיר אבינועם: גם

משה גפני: אתם בקשר עם רשות המסים?      

שיר אבינועם: אכן

משה גפני: אתם יודעים מה רשות המסים עושה?     

שיר אבינועם: יש נציג עצמאים בקרן הסיוע שיש לו איש קשר ברשות המסים ונציגות של רשות המסים שמגיעה אלינו לקרן

רועי כהן: ויש 200 מיליון שקל שאין עליהם עדיין תקנות

משה גפני: יש 200 מיליון שקל?     

רועי כהן: זה מה שנאמר בוועדת הכלכלה

רועי כהן:  מנהלת הקרן הודיעה שיש 200 מיליון שקל שהוקצו ואין עדיין תקנות

משה גפני: מי צריך לעשות תקנות?     

רועי כהן: משרד הביטחון

רועי כהן:  יש 70 מיליון שקל שלגביהם יש מנגנון

נוגה בן פרז: גם אותם חיילים ניצולי הנובה לא קיבלו כבר ארבעה חודשים מענה

משה גפני: מי צריך לעשות את התקנות כדי שה-270 מיליון שקל יצאו?      

שיר אבינועם: יש את התקנון של הקרן שנקבע בשיתוף האוצר, יועץ הכספים לרמטכ"ל ויועצים משפטיים

שיר אבינועם:  אנחנו כרגע מדברים על 70 מיליון, כאשר אנחנו תלויים בתקציב נוסף שצריך להיכנס שמביא לידי ביטוי תוספת של 270 מיליון

שיר אבינועם:  ברגע שיאושר לנו התקציב אנחנו נזרים אותו פנימה

משה גפני: איפה התקציב הזה?     

שיר אבינועם: החלטת הממשלה הייתה ב-7 לינואר ועכשיו צריך לראות את היישום מבחינה תקציבית

נאור שירי: את מדברת על תשעה מיליארד שקלים?     

שיר אבינועם: ה-270 מיליון הם חלק מהתשעה מיליארד

נאור שירי: כמה מהתשעה מיליארד שקלים בוצעו?     

שיר אבינועם: אני מדברת על ה-270 שהם ייעודיים לקרן הסיוע

משה גפני: זה נמצא בהעברה של המיליארד וחצי שרוצים להעביר היום?      

שיר אבינועם: כן, זה חלק מזה

משה גפני: אם אנחנו מאשרים היום את המיליארד וחצי, האם יש לכם את ה-270 מיליון?     

שיר אבינועם: גם לזה וגם לטיפול הרגשי והנפשי

נאור שירי: כמה מהתשעה מיליארד יצאו לאותם חיילים?         

שיר אבינועם: שבוע אחרי ההחלטה הזנו מענק הוצאות אישיות מוגדל ומענק משפחה מוגדל לכל משרתי המילואים

שיר אבינועם:  הם קיבלו את זה ב-1 בפברואר

משה גפני: אם אנחנו מאשרים היום את העברה, זה פותר את הבעיה הזאת של ה-270 מיליון?     

שיר אבינועם: אנחנו נותנים לקרן לממש את התקנון

רועי כהן: בכפוף לזה שהם יעשו נהלים ותקנות

שיר אבינועם: אני והפורום בקשר יום יומי וישיר עם פורום נשות המילואימניקים ומשרתי המילואים

משה גפני: הן העלו פה דברים שהסכמנו איתן

שיר אבינועם: אנחנו איתן ב-200%

שיר אבינועם:  צה"ל ישמח לכל הרחבה של מענים והטבות למשפחות משרתי המילואים ולמשרתי המילואים

חנוך דב מילביצקי: אתם הולכים לקבל במסגרת התקציב סכום חסר תקדים

חנוך דב מילביצקי:  יש סכומים חסרי תקדים שהולכים להגיע אליכם בגלל שצריך

חנוך דב מילביצקי:  חוץ מלקנות פצצות וחימושים צריך גם לדאוג לאנשים האלה

חנוך דב מילביצקי:  אתם מקבלים השנה סכום שלא קיבלתם אף פעם מקום המדינה, לכן לבוא ולהגיד כל פעם שצה"ל ישמח - -     

שיר אבינועם: אנחנו מאוד נשמח להרחבה של המענים

חנוך דב מילביצקי: מתוך התקציב שקיים תתמכו

שיר אבינועם: אני מבינה שיש פה פער

חנוך דב מילביצקי: יש לכם תוספת של 30 מיליארד שקל

שיר אבינועם: יש מתווה שלם לטובת המימוש של אותו תקציב שמביא לידי ביטוי את המשפחות, מביא לידי ביטוי את הסטודנטים, מביא לידי ביטוי סוגיות רגשיות, נפשיות

עידן סיבוני: מה בו מביא לידי ביטוי את הסטודנטים?     

שיר אבינועם: יש את המלגה שתינתן

עידן סיבוני: המלגה זה מדים ללימודים

שיר אבינועם: זה לא קשור למדים ללימודים

עידן סיבוני: מדים ללימודים זה במסגרת התשעה מיליארד?      

יהורז בן יהודה: רוב הסטודנטים הם חבר'ה שזכאים למדים ללימודים כי הם בתכנית שנכנסה מ-2012

עידן סיבוני: כמה אנשים זכאים לשכר הלימוד המלא שלא במסגרת מדים ללימודים? יש לכם מספרים?     

שיר אבינועם: יש מספרים שאני אציג לכם

עידן סיבוני: אנחנו נשמח לקבל את זה

רועי כהן: ברשות המסים אמרו שהם הולכים לתת מסלול אדום מאוקטובר אבל אז נציג רשות המסים אמר שזה לא יהיה מסלול אדום כי אותו חייל מילואים כבר קיבל פיצוי

משה גפני: גברת מירי סביון, תציגי את עמדתכם

מירי סביון: בראשית הדברים חשוב לי לציין שרשות המסים מתייחסת בהרבה מאוד הערכה והבנה לחיילים שמשרתים במילואים, כאשר רבים מעובדי הרשות, כולל זה שיושב משמאלי, משרתים תקופות ארוכות בתוך עזה ובתוך גבולות המדינה

מירי סביון:  ברורים לנו הצרכים והקשיים שבהם נמצאים משרתי המילואים

מירי סביון:  יש כמה שכבות של הטבות והתאמות שאנחנו נותנים למשרתי המילואים - חלקן ניתנות לכלל האוכלוסייה, חלקן ניתנות לאוכלוסיות מסוימות

מירי סביון:  יש את חוק הארכת מועדים שנותן הקלות ודחיות של תשלומים ודיווחים -  אלו הארכות שאנחנו נותנים לאוכלוסיות שהוגדרו כאוכלוסיות זכאיות

מירי סביון:  בתוך האוכלוסיות האלו נמנים משרתי המילואים, המשפחות המפונות, משפחות החללים והחטופים

מירי סביון:  בנוסף, יש את החקיקה שוועדת הכספים אישרה, שנתנה הארכות ייעודיות של שלושה חודשים לכל מי שחייב בדיני המס, כאשר משרתי המילואים נכללים בתוך ההארכות האלו

משה גפני: למה לא לתת לחיילי המילואים הארכה עד שהם חוזרים מהמילואים?      

מירי סביון: בנוסף, יש הקפאת הליכים עד 30 באפריל 2024 לאוכלוסיות המיוחדות שדיברתי עליהן, שזה  משרתי המילואים ובני/בנות זוגם, המפונים, המשפחות של החללים ושל החטופים

מירי סביון:  העניין של הקפאת הליכים אומר שכרגע אנחנו לא מטילים עיקולים, אנחנו לא מקזזים החזרים שיש

מירי סביון:  ככל שיש לנו מידע מהצבא לגבי משרתי מילואים, אנחנו יכולים לעשות את הדברים האלה בצורה ממוקדת

משה גפני: את לוקחת בחשבון שעיקול חשבון לחייל במילואים שנמצא בעזה זה דבר מזעזע? זה כתם על החברה, זה לא איזה משהו שהוא שולי

חנוך דב מילביצקי: זה גם אסור על פי חוק

חנוך דב מילביצקי:  העברנו חוק ספציפי שאומר שאסור שיהיו נגדו הליכים

חנוך דב מילביצקי:  זה שרשות המסים נוקטת כנגדו הליכים, ולא משנה מה הסיבה, זה לא יכול להיות

מירי סביון: אנחנו, בהתאם לחקיקה ובהתאם להחלטות שלנו שהן יותר רחבות מבחינת המועדים, לא מבצעים פעולות אכיפה במקרים האלה

מירי סביון:  היכולת שלנו לא לבצע את הפעולות האלו בצורה אוטומטית תלויה במאגר המידע הרלוונטי שאנחנו מקבלים

מירי סביון:  אני לא חושבת שחייל שמשרת במילואים צריך להיות מוטרד מאיזה שהוא נושא שקשור לרשות המסים, וברור שכרגע אנחנו צריכים לאפשר לו ראש שקט בעניין הזה

משה גפני: יש לכם את המידע?      

מירי סביון: לקח איזה שהוא פרק זמן, אבל כרגע יש לנו את המידע

מירי סביון:  אנחנו כל הזמן מקבלים קבצים מעודכנים והמידע מתעדכן

מירי סביון:  זה לא נכון מבחינתנו שתקלות קורות, אבל אם הן קורות, אפשר לפנות אלינו ונטפל בזה

מירי סביון:  אנחנו חלק מהדברים כבר נותנים בפועל, חלק נפרסם בצורה מסודרת

מירי סביון:  בעקבות הדיון הקודם הבנו שלחלק מהדברים שאנחנו נותנים ולחלק מההקלות הציבור לא מספיק מודע, בפרט ציבור משרתי המילואים, לכן ניתן אורכות גם להגשת דיווחים וגם לפריסת תשלומים

מירי סביון:  לדוגמה, יש אישורים למי שמנהל עסק עצמאי של ניכוי במקור שתוקפם אמור לפוג בסוף מרץ

מירי סביון:  למשרתי מילואים אנחנו נאריך את התוקף של האישורים האלה עד סוף ספטמבר

מירי סביון:  למי שהיה צריך להגיש את הדוח של שנת 2022 בספטמבר-אוקטובר ניתן אורכות להגשה עד שלושה חודשים לאחר השחרור מהמילואים

שולמית אלוני: את זה אתם עושים באופן אוטומטי?     

מירי סביון: חלק מהאורכות נוכל לתת באופן אוטומטי

מירי סביון:  למי שאנחנו יודעים שכרגע משרת במילואים אנחנו ניתן ארכה אוטומטית של 90 יום

מירי סביון:  אלה דברים שעם הזמן נצטרך לשוב ולעדכן

מירי סביון:  יכול להיות שבמצבים בהם המידע לא הושלם, כמו מועד השחרור מהמילואים, יהיה צריך לבוא ולעשות את ההתאמות

מירי סביון:  בנוסף, ניתן הנחיה לאפשר פריסות של חובות כתוצאה מזה שעכשיו יש הרבה מאוד דחייה של מועדים בדיווחים ובתשלומים

מירי סביון:  יכולה להיות סיטואציה שבה משרת מילואים, וזה כולל גם את בת הזוג או בן הזוג מכיוון שהתיק משותף במס הכנסה - -      

משה גפני: כולל בת הזוג שהיא איננה שותפה של בעלה בעסק?     

מירי סביון: כן, אבל אני מניחה שהחוב הוא בתיק של העסק

משה גפני: האם יש מעמד לאשת איש במילואים? אם החשבון הוא משותף וגם העסק משותף – בסדר, אבל מה אם הוא לא משותף?     

מירי סביון: אם יש מילואימניק שמשרת ולאשתו יש עסק, הפריסה או הארכה להגשת הדוח תחול גם על אשתו

מירי סביון:  ניתן לאנשי מילואים פריסות רחבות בהתאם לבקשה ובלי שיקול דעת למשרדים שלנו

מירי סביון:  זה לא יהיה אוטומטי, כי יכול להיות שיש מילואימניקים שרוצים פריסה, יש כאלה שלא

מירי סביון:  כדי שאנשי המילואים יוכלו לדעת מה מגיע להם, מה הזכויות ולמה הם זכאים - -     

חנוך דב מילביצקי: הפריסה היא בריביות הקבועות שלכם?     

מירי סביון: כל פריסה שאנחנו עושים היא פריסה עם ריבית והצמדה

חנוך דב מילביצקי: זו ריבית גבוהה

חנוך דב מילביצקי:  לא צריך קצת להתחשב בעניין הזה?     

מירי סביון: לפי העניין

מירי סביון:  אנחנו נותנים בצורה אוטומטית את הפריסה

מירי סביון:  שיקולים לגבי ריבית הם שיקולים אחרים

חנוך דב מילביצקי: אצל מי השיקולים האלה?     

מירי סביון: אצל העובדים שלנו

חנוך דב מילביצקי: איך מדברים על הנושא הזה? הרבה פעמים אנשים יעדיפו לקחת הלוואה בבנק ולא לשלם לכם את הפריסה

חנוך דב מילביצקי:  המטרה פה היא ללכת לקראת, לא לאפשר את החנק הזה

חנוך דב מילביצקי:  נראה לי, אדוני היושב ראש, שכדאי שנידרש לסוגיה הזאת

חנוך דב מילביצקי:  אם מאפשרים פריסה, זה צריך להיות בריבית מופחתת מהמריבית שמס הכנסה בדרך כלל גובה, ריבית מאוד גבוהה

משה גפני: הם יכולים לעשות את זה

חנוך דב מילביצקי: בטח שהם יכולים

מירי סביון:   זה משהו שנבחן

מיכל שיר סגמן: לא מדובר על יותר מידי אנשים

מירי סביון: זה משהו שנבחן, כי בדרך כלל לא נתנו ביטולי ריבית בצורה גורפת

חנוך דב מילביצקי: מתי נקבל תשובה? תוך שבוע?     

מירי סביון: כן, שבוע

מירי סביון:  אנשי המילואים יוכלו לראות את ההטבות שאנחנו נותנים בתוך האזור האישי

מירי סביון:  בתוך האזור האישי יוכלו האנשים שהתיק רשום על שמם, שזה שני בני הזוג, לראות את ההטבות שהם זכאים להן

מירי סביון:  אם יש ארכה שאנחנו יכולים לתת בלי בקשה מראש כי אנחנו מזהים אוכלוסייה שזכאית, זה יהיה רשום בתוך האזור האישי

מירי סביון:  בתוך האזור האישי יהיה קישור למסמך של ההטבות להן הם זכאים כדי שיוכלו לבדוק ולפנות בהתאמה למשרדים

מירי סביון:  נשלח אס-אם-אס לאנשי מילואים שיש לנו את מספרי הטלפון שלהם כדי להפנות את תשומת ליבם לזכויות שלהם

משה גפני: מה לגבי הסטודנטים?     

מירי סביון: זה לא קשור לרשות המסים, אין שם היבטי מס

משה גפני: מה לגבי התשלום של 25% שהעלו נשות המילואימניקים?      

מירי סביון: קרן הפיצויים משלמת פיצויים ומענקים לפי מה שנקבע במתווה הכללי ואין הבחנה בין משרתי מילואים לבין שאר האזורים במדינה

מירי סביון:  קרן הסיוע היא הגורם שאמור לתת את ההשלמות, כולל מצבים של עסק חדש, פיצויים יותר גבוהים

מירי סביון:       תגמולי מילואים שמקבלים משרתי מילואים זו הכנסה חייבת במס שמשולמת דרך ביטוח לאומי או דרך המעסיק

מירי סביון:  יש מענקים נוספים שצה"ל משלם למי שמשרת במילואים תקופות ממושכות

שגית בכנר: ממה שאנחנו מקבלות מקרן הסיוע מורידים 25% באופן אוטומטי

משה גפני: החלטנו שהם מקבלים סיוע, שהם מקבלים פיצוי

משה גפני:  להגיד שזה כמו כל הפיצויים וכמו כל סיוע שמקבלים ושצריך לגבות על זה 25%, ערכית זה פשוט לא נכון

מירי סביון: אני לא מכירה את הסוגיה של התשלומים מקרן הסיוע

ינון אזולאי: זו השלמה

שגית בכנר: לי נאמר שהם לא מתייחסים לטופס של אישור לניכוי מס, שהם מורידים את ה-25%

שיר אבינועם: קרן הסיוע מאוד רחבה במענקים ובפיצויים

שיר אבינועם:  ה-25% יורדים רק בקטגוריה של אובדן הכנסה, בקטגוריה של בנות זוג עצמאיות

שיר אבינועם:  אם ינחו אותנו אחרת, נשנה את זה

משה גפני: אני יכול לדעת מה עושים עם זה? אתן מבינות שזו בושה?      

מירי סביון: נבדוק לפי מה מנכים את ה-25% וניתן תשובה

חמד עמאר: מי שצריך לתת תשובה זה הצבא

חמד עמאר:  לפי מה הם מנכים? מי הורה להם לנכות 25%?      

משה גפני: החוק

חמד עמאר:  איזה חוק?     

נאור שירי: החוק לתגמול שירות חיילי מילואים

משה גפני: אני רוצה תשובה עד יום שלישי לגבי הנושא של הריבית, מה שהעלה חבר הכנסת מלביצקי, ולגבי הנושא של ה-25%

משה גפני:  עם שני הדברים האלה אני לא מסכים, צריך למצוא להם פתרון

משה גפני:  צריך לעשות דברים שונים מהשגרה, דברים שונים מהדברים הרגילים

משה גפני:  מה לגבי המסלול האדום, מה שרועי כהן העלה?         

רועי כהן: נשמח לשמוע לגבי המסלול האדום, למה הוא לא חל מה-7 באוקטובר

נאור שירי: האם ידעתם שמשרד הביטחון נותן אופציה לרשויות מקומיות לתת עד 25% הנחה בארנונה לחיילי מילואים מדרגת סרן?       

עידן סיבוני: זה מרמת מ"פ ומעלה

נאור שירי: הצבא מפלה בין חייל שהוא לא קצין לבין קצין ומפקד במילואים

נאור שירי:  למה הצבא עושה את זה?      

משה גפני: שיר, את מכירה את מה שהוא אומר?        

שיר אבינועם: זה בהתאם להחלטת ממשלה שהתקבלה בשנה שעברה

שולמית אלוני: זה נקבע בסעיף 3ז לתקנות הסדרים במשק המדינה (הנחה מארנונה)

שולמית אלוני:  שם נאמר שהרשות המקומית רשאית לקבוע הנחה של עד 25% בסכום הארנונה על מחזיק בנכס שהוא מפקד מילואים פעיל

שולמית אלוני:  ניסינו, לבקשתו של חבר הכנסת שירי, להבין מי הוא מפקד מילואים פעיל ואם מדובר רק ברמת סרן ומעלה

שיר אבינועם: זה מרמת מ"פ ומעלה

שיר אבינועם:  זה רב זרועי, מה שאומר שזה גם צוות אוויר, גם צוות ים, גם צוותים מחיל המודיעין

שיר אבינועם:  זה משהו רוחבי

שולמית אלוני: איפה נקבע שזה מרמת מ"פ ומעלה? הסתכלנו על הנחיות הצבא וראינו שיש כל מיני פקודות שעוסקות בהיבטים שונים

שיר אבינועם: יש בצבא את המונח "המדרג הפיקודי"

שיר אבינועם:  במדרג הפיקודי נקבעו מי בעלי התפקידים שזכאים ל-25% הנחה בארנונה

חנוך דב מילביצקי: אף פעם לא היו הדברים האלה בצבא

חמד עמאר: אתם שולחים רשימות לרשויות?     

שיר אבינועם: אנחנו שולחים לרשויות את הרשימות

נאור שירי: יכול להיות נגד שהוא מפקד צוות לכל דבר

חנוך דב מילביצקי: יש לא מעט כאלה

נאור שירי: יכול להיות מישהו בדרגת סרן שלא מוגדר בתפקיד פיקודי

שיר אבינועם: יש החרגות

שולמית אלוני: אנחנו יכולים לקבל את ההוראות האלו?     

שיר אבינועם: אין בעיה

חמד עמאר: מתי החלטת הממשלה הזאת הייתה?     

חנוך דב מילביצקי: ב-2022

שולמית אלוני:  זה נקבע בתקנות

נאור שירי: במקום לתקן את המס על הסוכר והפלסטיק, הייתם צריכים לתקן את זה תחילה

חגי קורח: יצא קול קורא של מרכז השלטון המקומי שמאפשר את השוואת ההנחה כי לוחם מפקיד את חייו ואת גופו בדיוק כמו מפקד לוחם

חמד עמאר: הצבא משלם את ה-25% הנחה?     

נאור שירי: אין שיפוי

חגי קורח: לבעלי עסקים לא נכנס כרגע כלום, למרות שיכול להיות שהעסקים שלהם היו 120 יום סגורים

חגי קורח:  הארנונה של עסקים היא פי שבע ממגורים

רועי מונין: יש נתון מספרי לגבי כמה עצמאים ובעלי עסקים יש במילואים כיום?      

שגית בכנר: 17,200

שיר אבינועם: אתמול התקיימה ועדה בביטוח לאומי לאישור העברת כל העצמאים אלינו

שיר אבינועם:  אנחנו מחכים לקבל את האסמכתא

משה גפני: דיברתי עם מנכ"ל משרד הפנים שאמר לי שתמונת המצב היא שבאמת מדובר על מפקדים שזכאים להנחה בארנונה

משה גפני:  כשהוא אמר לי שהשלטון המקומי לא יסכים שיהיו כל כך הרבה חיילים שיקבלו הנחה כזאת, אמרתי לו שאנחנו במלחמה

חנוך דב מילביצקי: הם נמצאים באותם מקומות, באותם תנאים, ישנים אחד ליד השני

משה גפני: לא היינו ערים לעניין הזה

משה גפני:  אין היגיון בדבר הזה בתקופה הזאת, בתקופה של מלחמה

משה גפני:  כשביקשתי מרונן פרץ, הוא אמר לי שהוא נכנס לעניין ויחזור אלי עם תשובה

משה גפני:  יכול להיות שנקיים דיון על זה

משה גפני:  נצטרך להזמין את השלטון המקומי, כי אנחנו לא יכולים בנוגע לארנונה לקבל החלטה

חנוך דב מילביצקי: יש לנו זמן טוב עכשיו שמגיע לפה התקציב

חנוך דב מילביצקי:  יהיו חייבים להתייחס אליהם, לא תהיה ברירה הפעם

רועי כהן: האם חיילי המילואים העצמאים ייכנסו החל מחודש אוקטובר למסלול האדום שיאפשר להם לקבל פיצוי של 100% על הירידה בהכנסות שלהם ופיצוי עתידי על אובדן הכנסות? הנציג שלכם אמר שזה יהיה מ-1 לינואר וייקחו בחשבון את הפיצויים שהם קיבלו לפני

רועי כהן:  האם אתם מתכוונים לעשות חוכא ואטלולא ולא לתת לאנשים שבאמת צריכים את זה?      

מירי סביון: מתווה הפיצויים והמענקים בחוק מס רכוש זהה למשרתי המילואים ולכלל הארץ בהתאם למקום שבו העסק נמצא

מירי סביון:  מי  שצריך לתת את ההשלמה וקובע איך לתת אותה זו קרן הסיוע

רועי כהן: על קרן מס רכוש אתם לא אחראים?     

מירי סביון: על קרן מס רכוש אנחנו אחראים, על קרן הסיוע אחראי הצבא

רועי כהן: זה אמור להגיע מקרן מס רכוש, לא מקרן הסיוע

רועי כהן:  זה אמור להגיע מקרן מס רכוש כמסלול אדום, זה מה שנאמר

רועי כהן:  אל תשלחו אותנו לקרן הסיוע

רותם אבידר זליק: וגם הנשים העצמאיות לא נכללות בתוך הדבר הזה

מירי סביון: קרן הפיצויים מפצה בהתאם לחוק מס רכוש, בהתאם לתקנות ולכל מה שחוקק כאן

מירי סביון:  הפיצויים הנוספים למשרתי המילואים או בנות זוגם שניתנים על ידי קרן הסיוע של הצבא מגיעים מתקציב נפרד, ממקור נפרד

מירי סביון:  הגשת הבקשה היא בקרן הסיוע, לא בקרן מס רכוש

שיר אבינועם: אבל החישובים של קרן הסיוע הצה"לית סוכמו במתווה יחד עם רשות המסים

שיר אבינועם:  את כלל הנוסחאות לא קבענו לבד, התייעצנו, סיכמנו

שיר אבינועם:  יש נציג מרשות המסים שיושב אצלנו בקרן

משה גפני: למה אתם לא מחליטים על המסלול האדום?     

רועי כהן: המסלול האדום לאותם חיילי מילואים עצמאים אמור היה להיות מחודש אוקטובר ולכלול את כל ההפסדים שהיו להם

רועי כהן:  הגיעה נציגה מקרן מס רכוש לוועדת כלכלה ואמרה שהיא לא רואה לנכון לפצות עד ה-1 בינואר את אותם חיילי מילואים העצמאים במסלול האדום, כאשר כל מה שהם קיבלו יילקח בחשבון החל מינואר ואילך

שגית בכנר: ושנשות המילואים לא בפנים

עלי בינג: מה שקיבלנו כהחלטת ממשלה, בהתאם להצעת שר האוצר לשר הביטחון, זה לעשות סוג של מסלול מחזורים למשרתי המילואים

עלי בינג:  לנשות משרתי המילואים יש תגמול על ירידה בהכנסות, מה שכבר קיים בקרן מאז שהיא קמה

עלי בינג:  אם משרת המילואים גר בשדרות, מטבע הדברים הוא ממצה את זכויותיו דרך רשות המסים, אבל אם הוא גר בראשון לציון, הוא מקבל ככל שהייתה לו ירידה של 25% במחזור בהתאם למתווה הרגיל ואת הדלתא דרך מסלול המחזורים מקרן הסיוע הצה"לית

עלי בינג:  המטרה שכל משרת מילואים יוכל לקבל את אותו מסלול מחזורים, כאשר בתוך המחזור אתה מניח שהוא קיבל מרשות המסים את המתווה הכללי

עלי בינג:  אני נותן למשרת המילואים כאילו הוא גר בשדרות גם על תקופת שירות המילואים וגם על תקופה שמעבר לשירות המילואים

עלי בינג:  אם היית במילואים באוקטובר, נובמבר ודצמבר והשתחררת ב-1 בינואר, אתה יכול לקבל את מסלול המחזורים על אוקטובר, נובמבר ודצמבר, להגיש תביעה לקרן הסיוע במשרד הביטחון ולהגיד שמעבר לפגיעה בהכנסות שהיו לך במהלך חודשי המילואים גם הייתה לך פגיעה בהכנסות אחרי זה כי לא קיבלת לקוחות

משה גפני: מה לגבי המסלול האדום?     

עלי בינג: יש קצת בלבול בטרמינולוגיה

עלי בינג:  יכול להיות שמי שאמר מסלול אדום התכוון למסלול המחזורים שתיארתי הרגע

רועי כהן: זה לא מסלול אדום

משה גפני: אני מבקש לבדוק את העניין הזה עוד הפעם

משה גפני:  צריך שחייל המילואים יקבל במסלול האדום, שיקבל פיצוי של 100%

משה גפני:  תחזרו אלינו עם תשובה בשבוע הבא